Il-kumpaniji multinazzjonali se jkollhom jiżvelaw pubblikament kemm iħallsu taxxa f'kull pajjiż tal-UE, li se jżid l-iskrutinju tal-prattiki fiskali tagħhom. L-UE timponi aktar trasparenza fiskali fuq il-kumpaniji multinazzjonali Fil-11 ta' Novembru l-Parlament adotta ftehim proviżorju mal-Kunsill li jobbliga lill-kumpaniji bi dħul annwali ta' aktar minn €750 miljun u b'operazzjonijiet f'aktar minn pajjiż wieħed jiddikjaraw il-profitti li jkunu għamlu, it-taxxa korporattiva li ħallsu u l-għadd ta' impjegati f'kull pajjiż tal-UE għas-sena finanzjarja preċedenti. Il-kumpaniji se jkollhom jippubblikaw ukoll id-dettalji dwar il-profitti, il-persunal u t-taxxi tagħhom f'xi pajjiżi terzi, inklużi pajjiżi li ma jikkooperawx mal-UE dwar kwistjonijiet fiskali u dawk li ma jissodisfawx l-istandards kollha iżda ntrabtu li jagħmlu riformi. L-UE żżomm listi ta' ġuriżdizzjonijiet fiż-żewġ kategoriji , li tirrieżamina ta' spiss. L-għan tar-regoli l-ġodda huwa li jixħet aktar dawl dwar fejn il-kumpaniji multinazzjonali jħallsu t-taxxi u jagħmilha aktar diffiċli għalihom li jevitaw iħallsu s-sehem ġust tagħhom. Għaliex it-trasparenza fiskali hija importanti Il-Membri tal-PE ilhom jitolbu l-introduzzjoni ta' rappurtar pubbliku mill-kumpaniji pajjiż b'pajjiż minn mindu għadd ta' skandli wara l-2010 żvelaw li diversi kumpaniji multinazzjonali ttrasferew il-profitti lejn pajjiżi fejn jista' jkollhom ftit impjegati u operazzjonijiet, iżda fejn igawdu trattament fiskali preferenzjali. Fil-prattika, dan ifisser li l-kumpaniji multinazzjonali jħallsu inqas taxxa a skapitu tal-pajjiżi li qed jissieltu biex jiffinanzjaw l-investiment jew il-benefiċċji soċjali. Trasparenza aħjar għandha twassal biex kumpaniji kbar jiffaċċjaw aktar mistoqsijiet dwar l-approċċ tagħhom fejn jidħol il-ħlas tat-taxxi. Ilhom ħafna biex isiru Il-Parlament għamel rakkomandazzjonijiet fl-2015 għal regoli li jobbligaw lill-kumpaniji jiżvelaw il-profitti u t-taxxi għal kull pajjiż. Il-Kummissjoni Ewropea pproponiet leġiżlazzjoni fl-2016, iżda filwaqt li l-Parlament adotta l-pożizzjoni tiegħu f'Lulju 2017 , il-progress fuq il-fajl fil-Kunsill tal-Ministri mexa bil-mod wisq u kien biss fl-2021 li bdew isiru n-negozjati bejn il-koleġiżlaturi. F'Ġunju 2021, intlaħaq ftehim proviżorju . "Dan ir-riżultat huwa suċċess kbir għall-Parlament Ewropew, peress li kien proprju l-Parlament Ewropew li talab dan u li ressqu għad-diskussjoni," qalet il-korapporteur Evelyn Regner (S&D, l-Awstrija), f'kummenti dwar il-ftehim proviżorju . Hija qalet li r-regoli huma importanti għaċ-ċittadini peress li jistgħu joħolqu aktar ġustizzja fiskali dwar fejn jitħallsu t-taxxi. Ir-regoli l-ġodda mhux se jġiegħlu lill-kumpaniji multinazzjonali jiżvelaw il-profitti u t-taxxi tagħhom f'kull pajjiż madwar id-dinja – il-kumpaniji xorta se jkunu jistgħu jiżvelaw iċ-ċifri aggregati għal pajjiżi li mhumiex membri tal-UE u li mhumiex fil-lista tal-UE ta' pajjiżi mhux kooperattivi, u ta' pajjiżi li impenjaw ruħhom li jwettqu riforma fiskali. Madankollu, in-negozjaturi tal-Parlament jgħidu li r-regoli jistgħu jkomplu jissaħħu wara li l-Kummissjoni twettaq rieżami tal-impatt tal-leġiżlazzjoni erba' snin wara l-implimentazzjoni tagħha. "Dan hu biss il-bidu, mhux it-tmiem… Dan huwa pass importanti, minn dal-punt nistgħu nibqgħu mexjin 'il quddiem," qal il-korapporteur Iban García del Blanco (S&D, Spanja). Aktar informazzjoni: Fajl tal-proċedura Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF